Document ID: 32014R0945

REGOLAMENT TA' IMPLIMENTAZZJONI TAL-KUMMISSJONI (UE) Nru 945/2014
tal-4 ta' Settembru 2014
li jistabbilixxi standards tekniċi ta' implimentazzjoni fir-rigward ta' indiċi diversifikati b'mod xieraq rilevanti skont ir-Regolament (UE) Nru 575/2013 tal-Parlament Ewropew u tal-Kunsill
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (1) u b'mod partikolari t-tielet subparagrafu tal-Artikolu 344(1) tiegħu,
Billi:
(1)
Skont l-Artikolu 344(4) tar-Regolament (UE) Nru 575/2013, ir-riskju speċifiku ta' futur tal-indiċi tal-borża li jkun trattat bħala ekwità individwali skont dak l-Artikolu jista' jiġi injorat meta l-indiċi tal-borża rilevanti jiġi negozjat fil-borża u jirrappreżenta indiċi diversifikat b'mod xieraq rilevanti.
(2)
Meta futur ta' indiċi tal-borża negozjat fil-borża ikun diversifikat kif xieraq, wieħed jista' jassumi li indiċi tal-borża bħal dan ma jirrappreżenta l-ebda riskju speċifiku. Dan jiġi kkunsidrat bħala l-każ fejn l-indiċi jikkonsisti f'minn tal-inqas 20 ekwità, l-ebda entità waħda inkluża fihom ma tirrappreżenta aktar minn 25 % tal-indiċi totali u 10 % tal-akbar ekwitajiet (in-numru arrotondit ta' ekwitajiet għan-numru naturali superjuri) jirrappreżentaw anqas minn 60 % tal-indiċi totali. Barra minn hekk, l-indiċi jrid jinkludi ekwitajiet minn mill-anqas suq nazzjonali u dawn iridu jikkonsistu f'ekwitajiet minn mill-anqas erba' industriji fosthom taż-żejt u l-gass, materjali bażiċi, titoli industrijali, oġġetti tal-konsum, kura tas-saħħa, servizzi tal-konsumatur, telekomunikazzjonijiet, utilitajiet, finanzi u teknoloġija.
(3)
Minħabba li l-Artikolu 344(4) tar-Regolament (UE) Nru 575/2013 jirreferi għall-indiċi eliġibbli “rilevanti”, unikament dawk l-indiċi tal-borża li huma rilevanti għall-istituzzjonijiet finanzjarji tal-UE ġew ivvalutati skont il-kriterji għall-identifikazzjoni tal-indiċi tal-borża eliġibbli.
(4)
Dan ir-Regolament huwa bbażat fuq l-abbozz tal-istandards tekniċi ta' implimentazzjoni ssottomess mill-Awtorità Bankarja Ewropea lill-Kummissjoni.
(5)
L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi ta' implimentazzjoni li fuqhom huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (2),
ADOTTAT DAN IR-REGOLAMENT:
Artikolu 1
Indiċi tal-borża għall-finijiet tal-Artikolu 344 tar-Regolament (UE) Nru 575/2013
Il-lista ta' indiċi tal-borża, li tista' tiġi trattata skont it-tieni sentenza tal-Artikolu 344(4) tar-Regolament (UE) Nru 575/2013, tinsab fl-Anness.
Artikolu 2
Dħul fis-Seħħ
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta' Settembru 2014.

Labels: 2
3